Nafarroako Parlamentuko Mahaiak, 2017ko abenduaren 18an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Alberto Catalán Higueras jaunak aurkeztutako galdera, ikasgeletan ETAren terrorismoaren biktimen lekukotasuna emateko programari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2017ko abenduaren 18an

Lehendakaria: Ainhoa Aznárez Igarza

GALDERAREN TESTUA

Nafarroako Gorteetako kide den eta Unión del Pueblo Navarro (UPN) talde parlamentarioari atxikia dagoen Alberto Catalán Higueras jaunak, Legebiltzarreko Erregelamenduko 188. artikuluan eta hurrengoetan ezarritakoaren babesean, honako galdera hauek aurkezten ditu, idatziz erantzun dakizkion:

Terrorismoaren Biktimei laguntzeko Espainiako Gobernuko zuzendari nagusiak, abenduaren 13an Madrilen egindako bilera batean, terrorismoaren biktimen lekukotasuna ikasgeletan zabaltzeko beharra planteatu zien hamalau autonomia erkidegotako ordezkariei; besteak beste, Nafarroakoari.

Terrorismoaren biktimen lekukotasunaren programa Barne Ministerioaren eta Hezkuntza, Kultura eta Kirol Ministerioaren ekimen bat da. Madrilgo erkidegoa izan da programa abian jarri duen lehendabiziko autonomia erkidegoa, eta azaroaren 27az geroztik 52 ikastetxetan aditu da terrorismoaren biktimen lekukotasuna.

Hedabideek Barne Ministerioaren iturriak aipatuta jaso dutenez, “proiektu horren egitekoa da ikasleak kontzientziatzea izuaren ondorio tragikoez, terrorismoaren arbuioa eta deslegitimazioa sustatuz egiazko kontakizuna eraikitzeko, barbarie terrorista pairatu duten pertsonen memoria bultzatu bidenabar. Asmoa da, azken finean, Espainia osoko ikastetxeetako Bigarren Hezkuntzako eta Batxilergoko ikasleek biktimen zuzeneko lekukotasunaren bidez ezagut ditzatela terroristen ekintzek eragindako kalteak”.

Kontuan izanda Nafarroa izan dela ETA banda terroristaren terrorismoa gehien pairatu duten erkidegoetako bat. Hezkuntza Departamentuak honako galdera hauei idatziz erantzutea eskatzen dugu:

– Ikasgeletan ETAren terrorismoaren biktimen lekukotasuna emateko programa hori abian jarriko al da?

– Departamentuak ba al du horri buruzko asmo zehazturik?

– Jarri al da harremanetan terrorismoaren biktimen Nafarroa edo Espainia mailako elkarteren batekin, programa garatzeko?

Corellan, 2017ko abenduaren 14an

Foru parlamentaria: Alberto Catalán Higueras